Cotka dżender z Americzi

Rozdżendrowałë sã radio i telewizja. Napãpùżił sã dżendrã jinternet a w gazétach jaż zagòrało. Ksądz z kôzalnicë gôdô, że to je „be”. Prawô rãka pòlsczégò rządu z dëbeltowim nôzwëskã ds. równégò traktowaniô prawi, że Kòscół wëmëslił wroga, jaczégò ni ma… A córka mie sã pitô, co to je, ten całi dżender. Tec kaszëbsczé to słowò na pewno nie je… Bò nie je.

Zazdrzôł jem tej, co je w cybersécë. Telewizji ju òd dôwna nie òbzéróm – jesz dzãka Bògù swój rozëm móm…

Dżender. Juwernota spòdlëczno-kùlturowô bëcô białką abò chłopã. Rozmiejeta? Nié? Tej proscy. Amerikónie zaczãlë w latach 80-tëch ùszłégò wiekù nôùkòwô ùdokazniwac, że czë rodzysz sã dzéwczątkã czë knôpikã- nie mùszisz nim bëc. Szlachùjesz za chłopã a jes białką. Wëzdrzisz jak białka a tak pò prôwdze jes chłopã. Rozmiejeta? Dali nié?! Pòmachtóné to wszëtkò...

Jô téż nie rozmiejã, ale so docygóm, bò chcã dzeckù òdpòwiedzec. Czemù kòmùs mòże zależec na tim, żebë zamiészac? Wierã temù, chto chce na tim zarobic. Je wiedzec, że czej nie je wiedzec ò co jidze – tej jidze ò dëtczi. Ò władzã. Nad człowiekã.

Gôdają ti feminiscë òd dżendra, że białczi mają gòrzi, bò nie robią tegò, co chłopi. A jak robią, to za mało jima płacą...

Hmm. To nie sztëmùje. Kò robòta białk nie je pieńdzoma do zapłaceniô! Chto je abò w sztãdze zapłacëc białce za nôcãżészą i nôwôżniészą robòtã na swiece, jaką je bëcé matką? Leno dobrze wëchòwóné dzeckò. Miłotą i dbałoscą ò tã matkã na starosc. I ò òjca – przë leżnoscë. I nie jesmë sobie równy. A ta nierównosc prawie dôwô w nôtërze ruch do przódkù.

A co nama, w tim Kaszëboma, przez òstatné 100 lat bédëją pòsobné rządë òd niemiecczégò socjalistë, kanclera Bismarcka zacząwszë? Emeriturë. Wa nama, państwù, płacta – a më sã wama zajimniemë na starosc, bò z dzecoma, wiéta, rozmiejeta- to biwô wszelejak… Z tëch wajëch skłôdk was mdzemë dozerac. W dodomach „spòkojny staroscë” zupkã dómë, rzëckã òbetrzemë…

Ale fejno!- pòwiéta. Tedë nie trzeba miec dzecy, żebë ò mie zadbałë na stôré lata! Në, mòże jedno, górã dwòje- dlô rozriwczi, żebë bëło z kògùm pògadac. Bò dzeckò tëli kòsztëje…

Tej białczi mają wòlné. Róbta karierã!- krzëczą do dzéwczãt. Biôjta sztudrowac! Jak nôdłëżi! Biôjta do robòtë!!! Jak sã przëdarzi jaczé dzeckò- më je do żłóbka wezniemë. Wëchòwiemë, przechòwiemë a was za to- jesz przed emeriturą… pòchòwiemë.

Wëmëslimë dlô białków nowé ùrzãdë. Czerënczi sztudiów, dze magistrë, doktorczi i profesorczi bãdą cãżkò i czësto niepòtrzébno robic. Nie mùszi sã żenic, fòrmalno chłopa brac. Mòże bëc prosto zlazłim. A ti, co mają zdënczi państwòwé, kòscelné, kònkòrdatowé- zachãcymë do rozéńscô sã. Wejlë! W naszim ùstawòwim bédënkù mómë specjalną wspòmóżkã dlô samòtnëch matk! I ju lecą sã rozwòdzëc. A jakno samòtné do gòpsów i mòpsów pò kaskã drëbòlą. A doma mòże bëc dali ze swòjim stôrim zlazłô…

Rozbic familiã. Rozwalëc nôród a zbùdowac spòlëznã. Dzelë i rządzë – stôri rzimsczi rzeklan je wcyg w módze. Nôprzódka ùdokaznimë, że midzë białką a chłopã ni ma różniców. To përznã dérëje – temù òd dzesątk lat mómë kòòdukacjã. Na grëpie sã ùczą, w jednych łôwkach sedzą. Ju w szkòłach knôpów sã zbiałcziwô a dzéwczãta zchłopiwô. Nie trzeba w naszim państwie matków a chłopów do biôtczi i jachtë. Më jich ùprawimë, tak jak państwò chce. Równoùprawimë. Taczima knôpóma, co są pòkórny – dzél lżi sã rządzy. A dzéwczãtóma wskôżemë drogã jiną. Kò nié kòżdô mùszi bëc matką! W całoscë ni mùszi… Tej sej ùrzniemë głupkã i dómë cos na zôchãtã, nibë że pòlitika prorodzynną robimë… òdpis òd pòdatkù jaczi na familiã abò becykòwé, czë jiné in vitro…

Leno je jedno „leno”. Za sztót nie mdze ju kòmù płacëc zusów…

Jidzemë prosto w europejskò – pòlską, czôrną kùlã. Bez wòjska, co nas òbróni, bò z knôpów do biôtczi òstelë leno kibòle. Bez nôrodnégò dëcha, bò w socjalisticznym euro-państwie szkòła òdbiérô matkoma dzecë do wëchòwiwaniô. Bez gòdnoscë, bò ta brukselskò-warszawskô beńda w pòdatkach zabiérô nama wikszi dzél wzątkù i nikwi – bez to téż białczi mùszą jic do robòtë, bò doma nie sygô…

Dotacjoma zamkną nama gãbë i dadzą sã jesz rôz wëbrac. Bò w demòkracje cemny lud a głupi – wszëtkò kùpi…

Słowôrzk:

Napãpùżił sã- napompował się; zagòrało- zapaliło się; tec, kò- przecież; juwernota- tożsamość; bëcé białką abò chłopã- płeć; tej- więc; ùdokazniwac- udowadniać; szlachùjesz za, wëzdrzisz jak - wyglądasz na; pòmachtóné- tu: zakałapućkane; docygóm so- staram się wytłumaczyć; wierã- pewnie; nie sztëmùje- nie gra; w sztãdze- w stanie; leżnosc- okazja; bédëją- proponują; pòsobné- kolejne; wszelejak- różnie; sztudrowac- studiować; dozerac- opiekować się; rzëcka- zdrobn. tyłek; zdënk- ślub; zlazłi- w konkubinacie; wspòmóżka- zasiłek; gòpsë, mòpsë- gminne, miejskie ośrodki pomocy społecznej; drëbòlą- idą niespiesznie; spòlëzna- społeczeństwo; rzeklan- powiedzenie; përznã dérëje- trochę trwa; do biôtczi i jachtë- do walki i polowania; ùprawimë- tu: nawrócimy; w całoscë- w ogóle; ùrzniemë głupkã- udamy osobę niedoinformowaną; zusë- jedno z przymusowych świadczeń obywatela na rzecz państwa, kùla- dół; kibòle- kibice piłkarscy o skłonnościach destrukcyjnych; wikszi dzél wzątkù- większość przychodu; nikwi- marnotrawi; nie sygô- nie starcza.